Op parool verkrag en moor hy glo‘n Veroordeelde verkragter wat op parool was, is in hegtenis geneem nadat hy glo ‘n 14-jarige meisie verkrag en vermoor het. Kapt. Jackson Manatha, woordvoerder van die polisie, sê die 40-jarige man het Maandag in die Willowvale-landdroshof in die Oos-Kaap verskyn en die saak is tot Dinsdag uitgestel. Die man is Saterdag in hegtenis geneem nadat Dokhasi Ncancayi (14) se liggaam vroeër die dag in ‘n veld gevind is. Die verdagte is deur gemeenskapslede voorgekeer en aan die polisie oorhandig. Manatha sê die verdagte het die meisie glo Vrydagaand verkrag en vermoor. Die verdagte is voorheen skuldig bevind aan die verkragting van ‘n 10-jarige familielid en is tot 18 jaar tronkstraf gevonnis. Hy het sewe jaar tronkstraf uitgedien voor hy op parool vrygelaat is.